**ΤΡΟΠΟΙ ΑΝΑΠΤΥΞΗΣ ΠΑΡΑΓΡΑΦΟΥ – ΕΝΟΤΗΤΑ 1**

**(Παραδείγματα αναπτυγμένων παραγράφων θα βρείτε στις σελ.20-23 του σχολικού βιβλίου)**

**α. Με παραδείγματα**

Ο πρώτος και βασικός τρόπος ανάπτυξης των λεπτομερειών μιας παραγράφου είναι η παρουσίαση στοιχείων-παραδειγμάτων από την **ιστορία** ή από τη **σύγχρονη κοινωνική-καθημερινή μας ζωή**.

Η ανάπτυξη με παραδείγματα είναι κατάλληλη όταν η θεματική περίοδος χρειάζεται διευκρινίσεις.

**β. Σύγκριση – Αντίθεση**

Αυτός ο τρόπος ανάπτυξης χρησιμοποιείται καλύτερα όταν θέλουμε να συγκρίνουμε δύο πράγματα, δύο ιδέες, δύο καταστάσεις ή δύο πρόσωπα. Στην περίπτωση της **σύγκρισης** προσδιορίζουμε τις **ομοιότητες** και τις **διαφορές** αυτών που συγκρίνουμε, ενώ στην περίπτωση της **αντίθεσης** εντοπίζουμε τις **διαφορές** αυτών που εξετάζονται θετικά.

**γ. Αιτιολόγηση**

Στην περίπτωση αυτή χρησιμοποιούμε **λογικά επιχειρήματα**, για να αιτιολογήσουμε μια θέση/άποψη που δηλώνεται στη θεματική περίοδο.

Η αιτιολόγηση είναι η κατάλληλη μέθοδος ανάπτυξης της παραγράφου, όταν η θεματική πρόταση είναι διατυπωμένη έτσι ώστε να μας παρακινεί να ρωτήσουμε «Γιατί;»

**δ. Διαίρεση**

Αυτός ο τρόπος ανάπτυξης χρησιμοποιείται όταν θέλουμε να χωρίσουμε την ιδέα της θεματικής πρότασης σε επιμέρους τμήματα.

**ε. Ορισμός**

Όταν στη θεματική πρόταση καταγράφουμε μια έννοια, είναι ανάγκη να παρουσιάσουμε τα κύρια γνωρίσματά της, να προσπαθήσουμε δηλαδή να την ορίσουμε, να δώσουμε τον ορισμό της.

**στ. Συνδυασμός μεθόδων**

Πολλές φορές μπορούμε να χρησιμοποιήσουμε **περισσότερες από μία μεθόδους** για να στηρίξουμε τη θεματική μας πρόταση.

**ζ. Αίτια και αποτελέσματα**

Όταν στη θεματική πρόταση αναφέρουμε τα **αίτια** μιας κατάστασης, τότε στις λεπτομέρειες πρέπει να καταγράψουμε τα **αποτελέσματα**. Αντίθετα, αν στη θεματική πρόταση καταγράψουμε τα **αποτελέσματα** μιας κατάστασης, στις λεπτομέρειες πρέπει να αναπτύξουμε τα **αίτια**.

[Δυστυχώς το σχολείο αδυνατεί να καλλιεργήσει στο μαθητή την αγάπη για το βιβλίο. Η πίεση των μαθημάτων, το άγχος των διαγωνισμάτων και η κακή ποιότητα ορισμένων σχολικών βιβλίων είναι μερικά από τα αίτια που κάνουν τους μαθητές να αποκτούν μια αντιπάθεια για το διάβασμα και για το βιβλίο γενικότερα……]

**η. Αναλογία**

Αυτός ο τρόπος ανάπτυξης χρησιμοποιείται όταν θέλουμε να παρουσιάσουμε μια **ομοιότητα** ανάμεσα σε δύο πράγματα ή καταστάσεις κατά βάση εντελώς ανόμοιες μεταξύ τους.

[Ο χριστιανός ζωγράφος μοιάζει με τον καλόγερο, κι ας ζει μέσα στις πολιτείες, κι ας έχει πάρε δώσε με τον κόσμο. Όπως γονατίζει ο καλόγερος και κάνει την προσευχή του στο Θεό, έτσι και ο αγιογράφος καθίζει στο σκαμνί του και πιάνει τα κοντύλια του να ζωγραφίσει. Προσευχή είναι κι αυτουνού η δουλειά, μόνο που αντί να μουρμουρίζει τα λόγια του, τα ζωγραφίζει …]

**Ας δούμε αν έχουμε κατανοήσει τους τρόπους ανάπτυξης των παραγράφων**

**Να βρείτε με ποιους τρόπους αναπτύσσονται οι παράγραφοι που ακολουθούν**

* Ο Σωκράτης μπορεί να συγκριθεί με το Χριστό. Και οι δύο δεν έγραψαν τίποτα. Ό,τι γνωρίζουμε για το Σωκράτη, το γνωρίζουμε από τον Πλάτωνα και ό,τι ξέρουμε για το Χριστό, από τους μαθητές του. Ένας ευρύς κύκλος μαθητών περιστοίχιζε και τους δύο. Κήρυξαν και οι δύο την ανεξιθρησκία και την αλήθεια και καταδικάστηκαν σε θάνατο, αφού πέρασαν από δικαστήριο. Τέλος, συγχώρεσαν τους εκτελεστές τους, γιατί από άγνοια έκαναν ό,τι έκαναν.

(Μάριος Πλωρίτης)

* Οι κίνδυνοι από την επίδραση της ραδιενέργειας είναι πολύ μεγάλοι και για τον άνθρωπο και για το φυσικό περιβάλλον. Πιο συγκεκριμένα, τα ραδιενεργά στοιχεία που αποδεσμεύονται με οποιοδήποτε τρόπο από τους πυρηνικούς αντιδραστήρες μολύνουν την ατμόσφαιρα, την υδρόσφαιρα και το έδαφος, με άμεσες επιπτώσεις στη ζωή των φυτών και των ζώων. Ας μη ξεχνάμε τέλος και τον κίνδυνο κλιματικών αλλαγών, ο οποίος θα προκύψει από ένα ενδεχόμενο πυρηνικό νέφος, καθώς κι από τη θερμότητα που εκλύεται και διαχέεται από τους πυρηνικούς αντιδραστήρες …….

(Π. Εμμανουηλίδης)

* Ο πολιτισμός έχει δύο όψεις, την υλική και την πνευματική. Η πρώτη αποβλέπει στην εξυπηρέτηση των υλικών αναγκών του ανθρώπου και περιλαμβάνει όλα τα ορατά επιτεύγματα του, από τα ατελή παλαιολιθικά εργαλεία μέχρι την τηλεόραση και τους υπολογιστές. Η δεύτερη έχει στόχο να ικανοποιήσει τις πνευματικές ανησυχίες του ανθρώπου, να απαντήσει στα προαιώνια ερωτήματα του για τη ζωή, το θάνατο, τη φύση, την αλήθεια, την ελευθερία. Εκφράζεται κατά κύριο λόγο με τη θρησκεία, την επιστήμη και την τέχνη.

(Ν. Φράγκος)

* Οικογένεια είναι κατ’ αρχήν η ένωση και συμβίωση δύο ανθρώπων διαφορετικού φύλου, που διαβιούν υπό κοινή στέγη και έχουν συναποδεχτεί ότι θα αντιμετωπίζουν από κοινού τα προβλήματα. Αντικειμενικός όμως σκοπός της οικογένειας είναι η τεκνοποίησης και η διαπαιδαγώγησης του νέου ανθρώπου. Από αυτήν τη λειτουργία της η οικογένεια καθίσταται καίριος θεσμός, αφού μέσω αυτής διαιωνίζεται η κοινωνία τόσο βιολογικά όσο και ηθικά –πολιτισμικά. Έτσι, η οικογένεια έχει συναισθηματικό, οικονομικό, αναπαραγωγικό, εκκοινωνιστικό σκοπό. Είναι, με άλλα λόγια, ένας θεσμός κύτταρο και θεμέλιο της κοινωνίας.

(Γ. Καψάλης)

* Ανθρώπινη ψυχή και χωράφι έχουν ανάγκη καλλιέργειας. Χωρίς καλλιέργεια η ψυχή μοιάζει με άγονο χωράφι. Μόνο η επίδραση της παιδείας στο χωράφι της ψυχής θα το γονιμοποιήσει και θα ικανοποιήσει τον καλλιεργητή του : αποκάλυψη αρετής, προτερημάτων, ικανοτήτων….. Έτσι και το άγονο χωράφι, με την κατάλληλη καλλιέργεια θα γίνει εύφορο προς καρποφόρηση των σπόρων του φυτευτή …..
* Το φετινό καλοκαίρι η τουριστική κίνηση στο νομό μας ήταν μεγαλύτερη από κάθε άλλη χρονιά. Πρώτα πρώτα η κάλυψη στα ξενοδοχεία και στα ενοικιαζόμενα δωμάτια έφτασε σε περιόδους αιχμής το 100%. Οι καταστηματάρχες επίσης χρόνια είχαν να δουν τόσος κόσμο να μπαινοβγαίνει και να ψωνίζει. Πολλοί μάλιστα από αυτούς αναγκάστηκαν να προσλάβουν έκτακτους υπαλλήλους, για να ανταποκριθούν στο πλήθος των πελατών τους. Το ίδιο φαινόμενο παρατηρήθηκε και στα εστιατόρια και στα κάθε λογής «φαγάδικα», όπου τις μεσημεριανές και βραδινές ώρες επικρατούσε το αδιαχώρητο. Ακόμα και οι μικροπωλητές έτριβαν τα χέρια τους, αφού δεν προλάβαιναν να γεμίζουν τους πάγκους τους με εμπορεύματα. Όλοι λοιπόν έμειναν ευχαριστημένοι από τη φετινή τουριστική κίνηση.
* Το επάγγελμα του γεωργού είναι πιο χρήσιμο από άλλα. Αν ο γεωργός δεν όργωνε το χωράφι του, δεν το περιποιούνταν, δεν το έσπερνε, δεν το φύλαγε από τα ζώα και τα άγρια πουλιά, δε θέριζε και γενικά δε φρόντιζε για τη σοδειά των γεωργικών προϊόντων, πώς θα ζούσαν ο ίδιος και οι άλλοι άνθρωποι. Φυσικά και ο γεωργός υπηρετείται από πολλά άλλα επαγγέλματα, θέλω όμως να τονίσω ότι για το κοινωνικό σύνολο είναι πολύ σημαντικό το δικό του επάγγελμα, αφού παράγει το μεγαλύτερο μέρος από τα αγροτικά προϊόντα, απαραίτητα για την τροφή, την ενδυμασία και τόσες άλλες ανάγκες .
* Πρόταση λέγεται το συντομότερο τμήμα του λόγου που εκφράζει μια σκέψη, μια επιθυμία ή ένα συναίσθημα. Τα είδη των προτάσεων ως προς το περιεχόμενό τους είναι: α) προτάσεις κρίσεως, με τις οποίες διατυπώνεται μια κρίση, μια σκέψη ή δίνεται μια πληροφορία, β) προτάσεις επιθυμίας, με τις οποίες εκφράζεται μια επιθυμία, προσταγή, ευχή, γ) προτάσεις επιφωνηματικές, με τις οποίες εκφράζεται ένα έντονο συναίσθημα και δ) προτάσεις ερωτηματικές, με τις οποίες διατυπώνεται μια ερώτηση.

**ΦΥΛΛΟ ΕΡΓΑΣΙΑΣ ΓΙΑ ΠΑΡΑΓΩΓΗ ΛΟΓΟΥ**

1. «**Το ποδήλατο αποτελεί σε σχέση με το αυτοκίνητο έναν καλύτερο τρόπο μετακίνησης των ανθρώπων στις πόλεις από πολλές απόψεις**».

Να αναπτύξετε την παραπάνω θεματική πρόταση με τη μέθοδο της **σύγκρισης – αντίθεσης** .

1. «**Τα ταξίδια αποτελούν για τον άνθρωπο μια από τις σπουδαιότερες και ωραιότερες μορφές ψυχαγωγίας**»

Να αναπτύξετε την παραπάνω θεματική πρόταση με την τεχνική της **αιτιολόγησης**.

1. «**Σίγουρα η Αθήνα είναι μια μεγάλη πόλη με πολλά αξιοθέατα και μέρη που πρέπει να επισκεφθεί όποιος ξένος έρχεται στην Ελλάδα**».

Να αναπτύξετε την παραπάνω θεματική πρόταση με την τεχνική της **διαίρεσης**.

1. «**Αν θέλετε να επισκεφθείτε μια πόλη πλούσια σε αξιοθέατα και έντονη ζωή, μπορείτε να επιλέξετε την Αθήνα**»

Να αναπτύξετε την παραπάνω θεματική πρόταση με τη χρήση **παραδειγμάτων** .





